এই কবিতাটি সম্পর্কে আমার ব্যক্তিগত দুর্বলতা বা মমত্ব আজও একটুও কম নয়। কবিতাটির পিছনের কথা মনে করলে আজও আমার বাক্রোধ হয়। এছাড়া, এর সম্পর্কে আরও স্মৃতি এই যে, ইংরেজি অনুবাদ সহ এটি রুশ ও দেশী-বিদেশী নানা ভাষায় অনূদিত হয়েছে এবং বিভিন্ন সাহিত্য সমালোচকেরা এর উপরে লিখেছেনও। চার-পর্বের এই দীর্ঘ কবিতাটিতে ব্যক্তিগত ট্র্যাজেডি ও সমকালের এক বিরাট সামাজিক অভ্যুত্থান মিলে-মিশে যায়। এর বিন্যাসে কেউ কেউ (যেমন, অধ্যাপক অমরেন্দ্রনাথ মিত্র) এলিয়টীয় পদ্ধতির কথাও এনেছেন। আমার এখনও বেশ মনে আছে ইংরেজি ভাষান্তরের প্রসঙ্গটিও। সম্ভবত, পঞ্চাশের শেষেই জেল থেকে সদ্য ছাড়া পাওয়া কবি সুভাষ মুখোপাধ্যায়ের বিশেষ উদ্যোগে এই কবিতাটি ইংরেজিতে অনুবাদ করেন সুনীল জানা, এবং কবি সমর সেন তা দেখে দেন। পি. সি. যোশীর সম্পাদনায় এলাহাবাদ থেকে প্রকাশিত ‘ইন্ডিয়া টুডে’ পত্রিকায় সেটি বের হয়।